Afgørelse truffet af repræsentanterne for medlemsstaternes regeringer, forsamlet i Rådet

den 25. juni 2002

om midlertidig anvendelse af den interne aftale, vedtaget af repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand i henhold til finansprotokollen til partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater, undertegnet i Cotonou (Benin) den 23. juni 2000, og om finansiel bistand til de oversøiske lande og territorier, på hvilke EF-traktatens fjerde del finder anvendelse

(2002/579/EF)

REPRÆSENTANTERNE FOR DET EUROPÆISKE FÆLLESSKABS MEDLEMSSTATERS REGERINGER, FORSAMLET I RÅDET, HAR -

under henvisning til traktaten om oprettelse af Det Europæiske Fællesskab,

under henvisning til AVS-EF-partnerskabsaftalen, undertegnet den 23. juni 2000 i Cotonou (Benin), i det følgende benævnt "AVS-EF-aftalen", og

ud fra følgende betragtninger:

(1) AVS-EF-aftalen træder først i kraft, når de forfatningsmæssige krav i hver medlemsstat er opfyldt, jf. aftalens artikel 93.

(2) AVS-EF-Ambassadørudvalget traf den 28. februar 2000 afgørelse om de overgangsforanstaltninger, der skal gælde indtil den 1. august 2000.

(3) AVS-EF-Ministerrådet har i overensstemmelse med artikel 366, stk. 3, i fjerde AVS-EF-konvention som ændret ved aftalen undertegnet på Mauritius den 4. november 1995, truffet overgangsforanstaltninger ved afgørelse nr. 1/2000(1) for perioden fra den 2. august 2000 indtil den 1. juni 2002.

(4) Ved afgørelse nr. 1/2002 ændrede AVS-EF-Ministerrådet ovennævnte afgørelse nr. 1/2000 og forlængede dens gyldighed indtil AVS-EF-aftalen træder i kraft.

(5) Ifølge artikel 6 i afgørelse nr. 1/2000 skal medlemsstaterne og Fællesskabet tage passende skridt til at gennemføre overgangsforanstaltningerne.

(6) Repræsentanterne for medlemsstaternes regeringer, forsamlet i Rådet, er nået til enighed om en intern aftale om finansiering og forvaltning af Fællesskabets bistand til AVS-staterne, som svarer til bestemmelserne om programmering og gennemførelse i aftalen. Aftalen træder først i kraft, når den er vedtaget af alle medlemsstaterne i overensstemmelse med deres forfatningsmæssige bestemmelser.

(7) Ved afgørelse af 3. oktober 2000 besluttede repræsentanterne for medlemsstaternes regeringer, at visse bestemmelser i den interne aftale bør anvendes midlertidigt indtil 1. juni 2002.

(8) De tilsvarende bestemmelser i den interne aftale bør fortsat anvendes midlertidigt indtil aftalens ikrafttræden -

TRUFFET FØLGENDE AFGØRELSE:

Artikel 1

Følgende bestemmelser i den interne aftale om 9. Europæiske Udviklingsfond anvendes fortsat midlertidigt fra datoen for vedtagelsen af denne afgørelse:

1) artikel 14, 15, 16 og artikel 19, stk. 1-4, om programmeringsprocessens forløb

2) artikel 21-27 med henblik på programmeringsprocessens forløb

3) artikel 29 og 30 med henblik på forberedelserne til investeringsfacilitetens iværksættelse, og

4) artikel 31 med henblik på vedtagelse af finansforordningen.

Artikel 2

Denne afgørelse forbliver i kraft indtil ikrafttrædelsen af den interne aftale.

Den offentliggøres i De Europæiske Fællesskabers Tidende.

Udfærdiget i Luxembourg, den 25. juni 2002.

J. Matas I Palou

Formand

(1) EFT L 195 af 1.8.2000, s. 46.